b'\n_START_ARTICLE_\nBig man\n_START_PARAGRAPH_\nBig man (kirjaimellisesti "suuri mies" tai "iso mies") on heimossa tai ryhm\xc3\xa4ss\xc3\xa4 oleva johtaja, jonka asema ei periydy. Big man on ryhm\xc3\xa4ns\xc3\xa4 uskonnollinen, poliittinen, yhteiskunnallinen ja/tai taloudellinen johtaja. Big man hankkii asemansa sill\xc3\xa4, ett\xc3\xa4 saa ihmiset tuottamaan yhteis\xc3\xb6n tarvitsemia hy\xc3\xb6dykkeit\xc3\xa4._NEWLINE_Big man -k\xc3\xa4site syntyi Melanesian alkuper\xc3\xa4iskansojen tutkimuksessa, mutta sit\xc3\xa4 on sittemmin k\xc3\xa4ytetty my\xc3\xb6s muualla maailmassa el\xc3\xa4vien alkuper\xc3\xa4iskansojen sek\xc3\xa4 erilaisten esihistoriallisten ja historiallisen yhteis\xc3\xb6jen tutkimuksessa.\n_START_SECTION_\nMelanesian big manit\n_START_PARAGRAPH_\nTyypillinen big man on kunnianhimoinen uurastaja, joka haluaa edist\xc3\xa4\xc3\xa4 yhteist\xc3\xa4 hyv\xc3\xa4\xc3\xa4 houkuttelemalla sukulaisiaan ja naapureitaan ty\xc3\xb6skentelem\xc3\xa4\xc3\xa4n viljapelloilla ahkerasti, jotta voitaisiin j\xc3\xa4rjest\xc3\xa4\xc3\xa4 suuret juhlat. N\xc3\xa4iss\xc3\xa4 juhlissa big man apulaisineen antaa muille ihmisille koko talteen otetun sadon, ker\xc3\xa4tyt kasvit ja/tai mets\xc3\xa4stetyn riistan. Esimerkiksi siuai-heimossa big maniksi haluava nuori mies uurasti muita kovemmin ja rajoitti omaa sy\xc3\xb6mist\xc3\xa4\xc3\xa4n. Lopulta t\xc3\xa4m\xc3\xa4 "big man -kokelas" sai perheens\xc3\xa4 ja muut l\xc3\xa4hisukulaisensa uskomaan, ett\xc3\xa4 on tosissaan aikeissaan. Niinp\xc3\xa4 n\xc3\xa4m\xc3\xa4 suostuivat auttamaan tulevaa big mania h\xc3\xa4nen ensimm\xc3\xa4isen juhlansa valmistelussa. Jos ensimm\xc3\xa4inen juhla onnistui, big man saia lis\xc3\xa4\xc3\xa4 kannattajia ja tavoitteli kerhotalon rakentamista._NEWLINE_Kerhotalossa oleskelevat big manin kannattajat, ja siell\xc3\xa4 kyet\xc3\xa4\xc3\xa4n ruokkimaan vieraita. Jos kerhotalon perustamiseen liittyv\xc3\xa4 toinen juhla onnistuu, niin suurmies saa lis\xc3\xa4\xc3\xa4 kannattajia, jotka ty\xc3\xb6skentelev\xc3\xa4t h\xc3\xa4nen hyv\xc3\xa4kseen. Nyt big mania aletaan sanoa mumiksi. Big manin j\xc3\xa4rjest\xc3\xa4m\xc3\xa4t juhlat suurenevat jatkuvasti, samoin niiden j\xc3\xa4rjest\xc3\xa4miseksi vaadittu ty\xc3\xb6m\xc3\xa4\xc3\xa4r\xc3\xa4 kasvaa. Mutta mumin on nyt haastettava aiemmat mumit. Pidet\xc3\xa4\xc3\xa4n kirjaa tarjoiltavien vanukkaiden, sikojen jne. m\xc3\xa4\xc3\xa4r\xc3\xa4st\xc3\xa4. Jos mumi kilpaillessaan toista mumia vastaan j\xc3\xa4rjest\xc3\xa4\xc3\xa4kin juhlan joka on tarjoilultaan pienempi kuin kilpailijan juhla, mumi menett\xc3\xa4\xc3\xa4 asemansa ja joutuu h\xc3\xa4pe\xc3\xa4\xc3\xa4n. N\xc3\xa4in ollen mumin on v\xc3\xa4ltett\xc3\xa4v\xc3\xa4 kilpailua voimakkaamman mumin kanssa. N\xc3\xa4in mumin asema on horjuva. Mumin asema ei koskaan pohjaudu pakkovaltaan, eik\xc3\xa4 asema ole pysyv\xc3\xa4, vaan vaatii elinik\xc3\xa4ist\xc3\xa4 raatamista. Monesti suuri mumi sy\xc3\xb6 v\xc3\xa4hemm\xc3\xa4n kuin alaisensa. Ennen eurooppalaisten tuloa siuailla oli suuria sotap\xc3\xa4\xc3\xa4llikk\xc3\xb6-mumeja, joiden maine pohjautui taistelumenestykseen. Joillain mumeilla oli silloin yksi tai kaksi vankia orjina puutarhat\xc3\xb6iss\xc3\xa4. Muut ihmiset eiv\xc3\xa4t uskaltaneet parjata mumeja joutumatta rangaistuksi. N\xc3\xa4ill\xc3\xa4 sotamumeilla oli vallassaan alueita ja jonkin verran pakkovaltaa alaisiinsa n\xc3\xa4hden._NEWLINE_Erilaiset teht\xc3\xa4v\xc3\xa4t saattavat jakautua eri big manien v\xc3\xa4lill\xc3\xa4. Big man hankkii asemansa taidoillaan kilpailemalla muiden big maniksi haluavien kanssa. Eri big manien kanssa esiintyy kilpailua, ja n\xc3\xa4in ollen sama mies ei v\xc3\xa4ltt\xc3\xa4m\xc3\xa4tt\xc3\xa4 viet\xc3\xa4 loppuik\xc3\xa4\xc3\xa4ns\xc3\xa4 big manina. Big maneja on muun muassa Papua-Uuden-Guinean ja Melanesian kansoilla. Hankitun ja periytyv\xc3\xa4n johtajuuden raja on liukuva. Joillain Melanesian seuduilla big manit tulevat usein tietyist\xc3\xa4 suvuista. Trobriandien alkuper\xc3\xa4iskansan johtajilla oli sek\xc3\xa4 big manin ett\xc3\xa4 asemansa perint\xc3\xb6n\xc3\xa4 saaneiden p\xc3\xa4\xc3\xa4llik\xc3\xb6iden piirteit\xc3\xa4.'